
<Commission>{EMPL}Comisia pentru ocuparea forței de muncă și afaceri sociale</Commission>
Președinta

<Date></Date>
Domnului Johan Van Overtveldt
Președinte
Comisia pentru bugete
BRUXELLES
Subiect:	<Titre>Aviz referitor la mobilizarea Fondului european de ajustare la globalizare pentru lucrătorii disponibilizați în urma unei cereri din partea Belgiei</Titre> <DocRef>— EGF/2025/009 BE/Soliver (2026/0097(BUD))</DocRef>
Domnule Președinte,
În cadrul procedurii menționate în subiect, Comisia pentru ocuparea forței de muncă și afaceri sociale a fost solicitată pentru a transmite un aviz comisiei dumneavoastră și a decis ca acest aviz să fie transmis sub formă de scrisoare. 
Comisia pentru ocuparea forței de muncă și afaceri sociale a analizat chestiunea și în cadrul reuniunii sale din 2 iunie 2026 a decis să transmită Comisiei pentru bugete, care este comisie competentă, avizul prezentat în continuare.

Cu stimă,
Li Andersson





AVIZ
A.	întrucât, la 22 decembrie 2025, Belgia a depus cererea EGF/2025/009 BE/Soliver pentru o contribuție financiară din partea Fondului european de ajustare la globalizare pentru lucrătorii disponibilizați (FEG), ca urmare a disponibilizărilor de la Soliver NV (Soliver) din Belgia, care își desfășura activitatea în sectorul economic încadrat în diviziunea 46 a NACE Rev. 2 (Comerț cu ridicata), unde locurile de muncă desființate de Soliver sunt situate în regiunile NUTS 2 Provincie Oost-Vlaanderen (BE23) și Provincie West-Vlaanderen (BE25);
B.	întrucât Belgia a depus cererea în temeiul criteriilor de intervenție prevăzute la articolul 4 alineatul (2) litera (a) din Regulamentul (UE) 2021/691, care prevede drept condiție încetarea activității a cel puțin 200 de lucrători disponibilizați într-o perioadă de referință de patru luni (în acest caz de la 1 iulie 2025 la 1 noiembrie 2025), într-o întreprindere dintr-un stat membru, incluzând lucrătorii disponibilizați de furnizori și de producători din aval și/sau lucrătorii independenți a căror activitate a încetat; întrucât ca urmare a evaluării acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG;
C.	întrucât cererea se referă la 803 lucrători disponibilizați (beneficiari eligibili) în sectoarele economice indicate mai sus; 
D.	întrucât la 30 aprilie 2026 Comisia a adoptat o propunere de decizie privind mobilizarea FEG în favoarea Belgiei pentru a sprijini reintegrarea pe piața muncii a celor 803 beneficiari vizați; 
E.	întrucât Soliver, inițial o întreprindere familială belgiană producătoare de produse din sticlă (de exemplu, sticlă pentru construcții și pentru autovehicule), a fost achiziționată în 2018 de American Glass Products Holding (AGP), concentrându-se exclusiv pe sticla pentru autovehicule de înaltă tehnologie; întrucât, după achiziție, Soliver s-a extins cu două noi situri în Flandra de Est (Zwijnaarde și Evergem), alături de fabrica sa inițială Rumbeke (Flandra de Vest); întrucât Zwijnaarde s-a specializat în ferestre de plafon pentru automobile electrice și acoperișuri panoramice pentru Ferrari, în timp ce Evergem a urmărit să stimuleze capacitatea totală de producție a Soliver; întrucât, cu toate acestea, Zwijnaarde a întâmpinat dificultăți din cauza producției întârziate de modele de autoturisme, ceea ce a dus la închiderea a două linii și reducerea profitabilității; întrucât Evergem s-a dovedit neprofitabilă din cauza supracapacității și a unui declin în sectorul autovehiculelor; întrucât nu a reușit să își rezolve problemele financiare, Soliver a declarat falimentul în decembrie 2024; întrucât Tribunalul Comercial din Gent a declarat falimentul Soliver la 1 iulie 2025;
F.	întrucât, în 2025, 11 665 de întreprinderi au fost declarate falimentare în Belgia, ceea ce reprezintă o creștere de 5,0 % față de 2024 și de 13,6 % față de 2023; întrucât majoritatea (57,8 %) priveau întreprinderi situate în Flandra; întrucât, ca urmare a acestor falimente, au fost pierdute 28 945 de locuri de muncă, dintre care 52,8 % în Flandra;
G.	întrucât teritoriile cele mai afectate de falimentul Soliver sunt localitățile Roeselare (Flandra de Vest) și Gent (Flandra de Est); întrucât, în ianuarie 2026, șomajul în Flandra de Vest a crescut cu 7,6 % de la an la an (36 916 persoane aflate în căutarea unui loc de muncă înregistrate, 16 % din totalul Flandrei), în timp ce Flandra de Est a înregistrat o creștere de 6,6 % (54 154 de persoane aflate în căutarea unui loc de muncă, 24 % din totalul Flandrei); întrucât creșterea șomajului în Roeselare (+ 9,6 %) a depășit media provincială cu 2 puncte procentuale (pp), în timp ce creșterea înregistrată de Gent (+ 5,0 %, cu 1,6 pp sub nivelul provincial) a fost mai puțin gravă; întrucât, în 2025, numărul de locuri de muncă vacante a scăzut cu 14 % în Roeselare și cu 7 % în Gent, ceea ce a contribuit la răcirea pieței forței de muncă; întrucât disponibilizările efectuate de Soliver au înrăutățit situația de pe piața locală a forței de muncă; 
H.	întrucât, cu toate acestea, este probabil ca lucrătorii calificați din punct de vedere tehnic sau cei care doresc să se recalifice să găsească oportunități de angajare din cauza deficitului de profesioniști în domeniul tehnic, provocat de implicarea scăzută a tinerilor în formarea profesională și de îmbătrânirea forței de muncă;
I.	întrucât Belgia a indicat că pachetul coordonat de servicii personalizate a fost elaborat în consultare cu sindicatele, în conformitate cu articolul 7 alineatul (4) din Regulamentul privind FEG; întrucât pachetul final de măsuri a fost convenit cu Centrala generală a sindicatelor liberale din Belgia (ACLVB), Federația generală a muncii din Belgia (ABVV) și Confederația sindicatelor creștine (ACV) în cadrul primei reuniuni a comitetului director, la 21 octombrie 2025; 
J.	întrucât FEG nu trebuie să depășească un cuantum anual maxim de 30 de milioane EUR (la prețurile din 2018), astfel cum se prevede la articolul 8 din Regulamentul (UE, Euratom) nr. 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027,
Așadar, Comisia pentru ocuparea forței de muncă și afaceri sociale invită Comisia pentru bugete, care este comisie competentă, să integreze următoarele sugestii în propunerea sa de rezoluție:
1.	reamintește că obiectivul FEG este de a da dovadă de solidaritate cu beneficiarii și de a le oferi sprijin; consideră că contribuțiile financiare din FEG ar trebui canalizate în primul rând spre măsuri de politică activă pe piața muncii și spre servicii personalizate menite să-i reintegreze rapid pe beneficiari în posturi decente și sustenabile, fie în sectorul lor inițial de activitate, fie în alte sectoare; subliniază că este important ca lucrătorii să fie pregătiți și susținuți pentru tranziția verde și cea digitală ale economiei și societății europene, de care este nevoie urgent; reafirmă, în acest context, rolul important pe care îl joacă Uniunea, inclusiv prin FEG, contribuind la finanțarea calificărilor necesare pentru tranziția justă, în concordanță cu Pactul verde european; 
2.	este de acord cu Comisia că sunt îndeplinite condițiile prevăzute la articolul 4 alineatul (2) litera (a) din Regulamentul privind FEG și că Belgia are dreptul, în temeiul regulamentului respectiv, la o contribuție financiară în valoare de 2 132 535 EUR, ceea ce reprezintă 85 % din costul total de 2 508 865 EUR, incluzând cheltuieli pentru servicii personalizate în valoare de 2 412 465 EUR și un buget pentru execuția FEG în valoare de 96 400 EUR;
3.	constată că Belgia a oferit toate garanțiile necesare că s-au respectat cerințele prevăzute în legislația națională și în legislația Uniunii privind concedierile colective și că vor fi respectate principiile egalității de tratament și nediscriminării în ceea ce privește accesul la măsurile propuse și punerea lor în aplicare; observă că au fost îndeplinite toate cerințele procedurale; salută implicarea partenerilor sociali; 
4.	reamintește profilul lucrătorilor disponibilizați, dintre care peste 75 % sunt bărbați, peste 90 % au sub 54 de ani și peste 60 % au studii liceale, postliceale sau terțiare; se așteaptă, prin urmare, ca acești lucrători calificați din punct de vedere tehnic să găsească noi oportunități de angajare fără întârzieri nejustificate, din cauza nevoii tot mai mari de profesioniști în domeniul tehnic; constată totuși că un anumit număr de lucrători disponibilizați sunt resortisanți ai țărilor terțe, care nu cunosc limbile locale, ceea ce ar putea reprezenta un obstacol în acest sens;
5.	subliniază că Belgia a confirmat că măsurile susținute de FEG nu vor beneficia de contribuții financiare din alte instrumente financiare ale Uniunii;
6.	constată că pachetul personalizat coordonat care va fi oferit lucrătorilor disponibilizați constă în următoarele măsuri: (a) grup operativ (administratorii de conturi cu cunoștințe aprofundate privind piața locală a forței de muncă, împreună cu consultanții cu experiență în furnizarea de orientări în timpul proceselor de concediere colectivă, organizează și conduc sesiunile de informare), (b) servicii de plasare pe piața muncii a personalului disponibilizat (în cadrul sesiunilor de grup sau individuale includ, printre altele, un interviu inițial și orientări individuale, certificarea competențelor dobândite etc.), (c) asistență pentru găsirea unui loc de muncă, (d) asistență consolidată pentru căutarea unui loc de muncă (sprijinul include îndrumare individuală și căutarea unui loc de muncă, îndrumare de grup cu un mediator profesional, asistență în ceea ce privește candidaturile pentru un loc de muncă și pregătirea interviurilor, precum și vizite la societățile angajatoare și la centrele de formare, pentru a încuraja perfecționarea competențelor), (e) orientări, (f) formare și recalificare (sunt disponibile, de asemenea, cursuri de limbă neerlandeză, deoarece mulți foști angajați ai Soliver au competențe limitate în limba neerlandeză, ceea ce le-ar putea limita opțiunile de angajare), (g) formare la locul de muncă și (h) târg de locuri de muncă;
7.	reamintește că este posibil să se introducă măsuri speciale cu durată limitată în cadrul pachetului coordonat, de exemplu plata de alocații pentru îngrijirea copilului, după cum se prevede la articolul 7 alineatul (2) litera (b) din Regulamentul FEG, cu scopul de a ajuta persoanele aflate în căutarea unui loc de muncă să participe la activitățile propuse.

